Anno incarnationis domini M CC XCVII, mense augusto, ego Beatrix, domina de Montjeu, relicta domini Guillelmi de Edua, militis, notum facio quod dono et concedo in puram et perpetuam eleemosynam nec non et pro remedio anime mee et antecessorum meorum religiosis viris priori et conventui monasterii S. Martini Eduensis centum solidos monete communiter currentis in Burgundia, annui et perpetui redditus, quos assideo super terram et jura que habere possum apud la Planchete, moventia de feodo abbatis S. Martini. Videlicet super mansum et tenementum dicti Au Beyreu, super mansum dicti Aubaron, super mansum filii dicte De la Noirice, super mansum Morelli de la Planchete, etc. Item super omnes terras quas habeo in dicta villa de Planchete, parochiatu de Stagno. Tenebuntur predicti religiosi et successores eorum celebrare in abbatia S. Martini, singulis annis, quinquaginta et duas missas pro remedio anime mee et antecessorum meorum nec non et pro meo anniversario, etc.